POLTÁR/BABINEC. V tohtoročnej ankete Strom roka majú zastúpenie aj Novohrad a Gemer. Medzi dvanástimi finalistami sa ocitli 350-ročný Gaštan jedlý z Hradišťa a 120 rokov stará Jabloň domáca z Babinca v okrese Rimavská Sobota. Záujemcovia môžu poslať hlas jednému z finalistov a podporiť tak jeho ošetrenie.
"Cieľom ankety, ktorej 15. ročník organizuje Nadácia Ekopolis, je upozorniť na staré, vzácne či ohrozené stromy a vzbudiť záujem ľudí o životné prostredie," informovala Eva Ščepková z oddelenia externej komunikácie Nadácie Ekopolis s tým, že víťazný strom bude našu krajinu reprezentovať v súťaži Európsky strom roka. Patrónom ankety je už šiesty rok Peter Lipa.
"Anketa Strom roka už pre nás symbolizuje tradíciu, ktorá prispieva k udržateľnosti nášho prírodného bohatstva. Teší nás záujem ľudí o vzácne stromy, ktorý prejavujú zapojením sa do ankety. Prehlbovanie vzťahu ľudí k ochrane životného prostredia a výchova k zodpovednosti za prostredie, v ktorom žijeme, sú témy, ktorým je potrebné sa dlhodobo venovať," uviedla Danica Lacová, správkyňa Nadácie Slovenskej sporiteľne, ktorá je hlavným partnerom ankety.
Predstavujeme dvoch finalistov z Novohradu a Gemera
Gaštan jedlý v Hradišti, okres Poltár. Stojí na miestnom cintoríne. Jeho vek je 350 rokov, obvod 667 cm a výška 30 metrov.
Tento strom je pravdepodobne najstarším a najväčším gaštanom na Slovensku. Zasadili ho Turci alebo ich rovesníci z fiľakovského sandžaku. Nerastie sám. Spolu s ďalším gaštanom sú dva posledné historické zdravé mohykány v dedine a okolí. Strom je veľmi mohutný. Starý otec súčasného majiteľa sa pri jeho orezávaní alebo počas zberu gaštanov musel k nemu kvôli bezpečnosti priviazať.
Jabloň domáca v Babinci, okres Rimavská Sobota. Stojí pri poľnej ceste smerom na samotu Klinovo. Je 120 rokov stará. Jej obvod je 250 cm a výška 13 metrov.
Samota Klinovo začala vznikať približne pred 150 rokmi, takže jabloň bola vysadená, respektíve zaštepená jej prvými obyvateľmi, ktorí pochádzali z Lomu nad Rimavicou. V kronike obce opisuje miestny učiteľ ovocinárstvo, ako významný zdroj príjmov pre tunajších obyvateľov. Majestátna jabloň je stále vitálna. Pravidelne sa na nej urodia veľké žlté jablká s červeným líčkom. Je nemým svedkom rozmachu aj úpadku ovocinárstva na Gemeri a Malohonte. Ovocie z tejto oblasti končilo na trhoch v Budapešti a neskôr na Horehroní či Liptove. Časom ovocinárstvo v tomto regióne upadlo a jabloň ostala zabudnutá.
Ďalšími finalistami sú: 350-ročný Platan východný v Jelke (okres Galanta), 50-ročná Jelša lepkavá v Uňatíne (okres Krupina), 350-ročný Dub letný v Želiezovciach (okres Levice), 210 rokov starý Platan západný v Seredi (okres Galanta), 235-ročná Lipa veľkolistá v Jaloňovciach (okres Levice), 120-ročná Borovica lesná v Hlohovci, 120-ročná Jabloň domáca v Bošácej (okres Nové Mesto nad Váhom), 490-ročný Dub letný v Kráľovciach-Krnišove (okres Krupina), 240-ročný Topoľ osikový – Osika v Sedliskách (okres Vranov nad Topľou) a 450-ročný Dub cerový v Pozbe (okres Nové Zámky).
Strom mohli do ankety prihlásiť jednotlivci, mestá, obce, školy, firmy aj organizácie. Zo 42 prihlásených stromov vybrala komisia začiatkom júna dvanásť finalistov. Verejné hlasovanie o víťaza ankety sa začalo dnes (6. 7.) na festivale Pohoda v Trenčíne. Potrvá do konca septembra.
"Hlasovať je možné formou hlasovacieho lístka, sms, na webovej stránke www.ekopolis sk aj na facebookovej stránke Nadácie Ekopolis," upresnila Ščepková. Na záver dodala, že víťazný strom dostane odmenu v podobe dendrologického posudku od ISA Slovensko, tristoeurový príspevok na ošetrenie a zároveň postúpi do súťaže Európsky strom roka.
Ani stromy, ktoré sa umiestnia na druhom a treťom mieste neobídu naprázdno. Na ich ošetrenie alebo úpravu ich okolia poputuje rovnako po tristo eur.
Organizátori pamätali aj na účastníkov ankety. Traja nominujúcia a traja hlasujúci budú odmenení knižnými poukážkami od kníhkupectva Artorum.
"Už tretí rok bude prebiehať aj súťaž medzi školami v zbere hlasov. Prvé tri školy, ktoré vyzbierajú najviac hlasovacích lístkov, získajú výsadbový materiál od Záhradníctva ABIES v celkovej hodnote 500 eur," zakončil Milan Hronec, programový manažér Nadácie Ekopolis.
Jedným z partnerov a podporovateľov projektu je aj sme.sk